Informaţie

privind implementarea Programului de stat de susţinere
a sectorului întreprinderilor mici şi mijlocii în anul 2009
Sectorul întreprinderilor mici şi mijlocii stă la baza creării şi dezvoltării unei economii moderne şi dinamice, axate pe cunoştinţe. Sectorul respectiv al economiei naţionale poate aduce o contribuţie substanţială la Produsul Intern Brut, spori oportunităţile de ocupare a forţei de muncă şi stimula creşterea exporturilor. În condiţiile unei pieţe cu o concurenţă puternică întreprinderile mici şi mijlocii dispun de abilitatea de a reacţiona flexibil şi de a se adapta rapid la schimbările economice ciclice şi structurale. Din acest punct de vedere, un sector al întreprinderilor mici şi mijlocii bine dezvoltat poate contribui la fortificarea stabilităţii şi creşterii macroeconomice din ţară.

Analiza în dinamică a întreprinderilor mici şi mijlocii, care în prezent deţin circa 97,6 % din numărul total al întreprinderilor din ţară, reflectă o creştere stabilă a sectorului, atât datorită îmbunătăţirii mediului de afaceri, cît şi perfecţionării cadrului regulatoriu ce ţine de activitatea antreprenorială.

Conform statisticii oficiale, în anul 2008 numărul IMM-urilor a constituit 41,1 mii întreprinderii, sau cu 2 mii întreprinderi (cu 5,1%) mai mult faţă de anul 2007. 

Evoluţia numărului întreprinderilor mici şi mijlocii în anul 2006 – 2008 se prezintă astfel:

Numărul persoanelor care activează în cadrul întreprinderilor mici şi mijlocii constitue 328,1 mii persoane, deţinând 57,3% din numărul total de angajaţi ai întreprinderilor. Veniturile din vânzări ale IMM-urilor în această perioadă au însumat 64984,1 mil. lei sau 37,1% din veniturile din vânzări în total pe economie. Ponderea veniturilor din vânzări înregistrate de câtre IMM-urile din diferite ramuri ale economiei naţionale variază de la 1,3% în energie electrică, gaze şi apă, 31,7% - transport şi comunicaţii până la 65,3 în agricultură şi 68,6% în tranzacţii mobiliare. Aceasta ne permite să concluzionăm, că IMM-urile moldoveneşti capătă din ce în ce o mai mare influenţă în ramurile, care au fost supuse privatizării printre primele, cum ar fi comerţul, deservirea socială sau cele noi apărute, tranzacţiile imobiliare, închirieri şi activităţi de servicii prestate întreprinderilor.

Analiza IMM-urilor ne indică asupra creşterii dimensiunii întreprinderilor din sectorul dat. Astfel veniturile din vânzări în medie pe o întreprindere au constituit 1581,1 mii lei sau cu 130 mii lei (cu 9%) mai mult faţă de anul 2007. 

Veniturile din vânzări ale IMM-urilor în mediu pentru un salariat constituie 198,1 mii lei sau cu 24,8 mii lei (cu 14,3%) mai mult faţă de anul 2007. Numărul de salariaţi în mediu la o întreprindere în anul 2008 a constituit 8 persoane, ceea ce este identic cu anul 2007.

 Analiza demografiei IMM-urilor ne arată că în anul 2006 pragul IMM-urilor a fost depăşit de către 116 întreprinderi considerate IMM-uri în anul 2005, în anul 2007 – de 211 întreprinderi, în anul 2008 – de 196 întreprinderi. Datorită acestui fapt întreprinderile nominalizate care au trecut pragul ÎMM au contribuit la majorarea venitului din vânzări a întreprinderilor mari în anul 2006 cu 5269,1 mil. lei, în anul 2007 cu 10003,3 mil. lei, în anul 2008 cu 8947,8 mil.lei.

Partea preponderentă a IMM-urilor îşi desfăşoară activitatea în domeniul comerţului, constituind în anul 2008 circa 16,9 mii unităţi, sau 41% din total întreprinderilor mici şi mijlocii. În industria prelucrătoare au activat 5 mii de IMM-uri, sau 12% din totalul IMM-urilor.

Ponderea întreprinderilor mici şi mijlocii în PIB este în creştere şi constituie 35,5%.

 IMM-urile din toate sectoarele economiei naţionale înregistrează valori pozitive de dezvoltare. Dinamica cea mai accentuată înregistrată în anul 2008 rămâne a fi în domeniul comerţului cu ridicata şi amănuntul, unde ponderea veniturilor din vânzări constituie 51,4% din totalul veniturilor realizate de către acestea, apoi în industria prelucrătoare 14,4% şi în construcţii 8,7%. Această evoluţie deosebită în comerţ este consecinţa flexibilităţii IMM-urilor din domeniu, majoritatea încadrându-se în clasa microîntreprinderilor cu activităţi de comerţ, care îndeplinesc funcţia de intermediari pe piaţă. Acestea sunt caracterizate de o volatilitate suplimentară (intră/ies sau se restructurează şi se reorientează mult mai rapid).

 Implicarea unui număr din ce în ce mai mare de IMM-uri în sectorul industrial dovedeşte că acest sector se află în faza de dezvoltare - proces cu multiple implicaţii, deoarece în întreprinderile mici şi mijlocii din sectorul industrial au loc procese organizatorice şi de producţie complexe, care induc infrastructură performantă, personal calificat şi stabilitate pe piaţă. Contribuţia cea mai importantă la realizarea cifrei de afaceri a sectorului, au avut-o întreprinderile mici, cumulând 51,7%, urmate de întreprinderile din categoria mijlocie cu 35,9%, microîntreprinderile realizând 12,4% din cifra de afaceri a sectorului întreprinderilor mici şi mijlocii.

Suma profitului obţinut de întreprinderile mici şi mijlocii în anul 2008 a constituit 5483,2 mil. lei, sau cu 2362,4 mil. lei (de 2,3 ori) mai mult faţă de anul 2007.

Categoria întreprinderilor mici şi mijlocii cuprinde toate tipurile de companii, de la afaceri cu un singur angajat până la cele cu 249. În timp ce unele IMM-uri oferă servicii tradiţionale sau articole de artizanat, altele sunt companii de tehnică avansată care se dezvoltă foarte rapid. Indiferent de specificul şi genul de activitate al IMM-urilor, ele trebuie să facă faţă unora şi aceloraşi provocări: cadru regulator incert; acces limitat la resurse financiare, în special pentru start-upuri; infrastructură de suport subdezvoltată; grad redus de participare la procesul de achiziţii publice; nivel scăzut al culturii antreprenoriale; capacitate slabă de penetrare pe piaţa internaţională.

Politica de stat de susţinere a sectorului întreprinderilor mici şi mijlocii este axată pe realizarea Programului de stat de susţinere a dezvoltării întreprinderilor mici şi mijlocii pentru anii 2009-2011 şi este direcţionată spre crearea unui mediu de afaceri adecvat, elaborarea cadrului legislativ corespunzător şi colaborarea cu toţi factorii implicaţi în dezvoltarea antreprenoriatului.

Pentru anii 2009-2011 s-au trasat următoarele direcţii prioritare: 

· Asigurarea unui cadru legislativ şi normativ favorabil înfiinţării şi dezvoltării întreprinderilor mici şi mijlocii.

· Ameliorarea mediului financiar pentru întreprinderile mici şi mijlocii. 

· Promovarea culturii antreprenoriale şi performanţelor manageriale ale întreprinderilor.

· Dezvoltarea competitivităţii şi internaţionalizarea întreprinderilor mici şi mijlocii.

· Intensificarea dialogului dintre Guvern şi sectorul privat.

 Analizând îndeplinirea Programului în anul 2009 putem constata următoarele:
I. Asigurarea cadrului legislativ şi normativ favorabil înfiinţării şi dezvoltării întreprinderilor mici şi mijlocii.

Un element important al politicii de stat destinat creării condiţiilor favorabile pentru dezvoltarea întreprinderilor mici şi mijlocii este eficientizarea procesului de colaborare între instituţiile publice şi agenţii economici. Implementarea principiului „ghişeului unic” în activitatea instituţiilor publice are menirea de a minimiza numărul contactelor directe a instituţiilor cu agenţii economici.
Începând cu anul 2008, Camera Înregistrării de Stat, a implementat mecanismul „ghişeului unic”, integrând astfel serviciile prestate de către instituţiile: Inspectoratul Fiscal Principal de Stat, Centrul Naţional de Terminologie, Casa Naţională de Asigurări Sociale, Biroul Naţional de Statistică, Compania Naţională de Asigurări în Medicină, etc., standardizarea şi unificarea serviciilor de stat. Antreprenorul vine la Camera Înregistrării de Stat de două ori, o dată când depune cererea şi, a doua oară, când ridică actele: certificatul de înregistrare şi de atribuire a codului fiscal, ştampila şi alte acte, în funcţie de situaţia juridică a fiecărei întreprinderi. 
În cadrul Camerei Înregistrării de Stat activează 10 centre de înregistrare, în componenţa cărora sunt incluşi, în mod obligatoriu, consilieri juridici şi registratori de stat. 

Impactul implementării „ghişeului unic” constă în reducerea numărului documentelor (de la 6 la 4), necesare pentru a fi prezentate la înregistrarea întreprinderii, reducerea termenului de înregistrare (de la 15 la 5 zile), iar la solicitarea întreprinzătorilor, înregistrarea se efectuează pe parcursul a 24 ore. Preţul mediu al serviciilor constituie 672 lei, care include taxele de stat destinate Bugetului de stat şi plăţile pentru serviciile instituţiilor implicate (Centrul Naţional de Terminologie, Camera Înregistrării de Stat, Biroul Naţional de Statistică, Monitorul Oficial al Republicii Moldova), precum şi plata ştampilei confecţionate de către Î.S. ”Centrul resurselor informaţionale de stat „Registru”. În anul 2009, prin sistemul „ghişeului unic” au fost înregistrate 7 220 de întreprinderi.
În cadrul Serviciului Vamal a fost aprobat conceptul „ghişeului unic” la trecerea frontierei şi vămuirea mărfurilor, care este tratat ca o parte componentă a sistemului de gestionare integrată a frontierei de stat a Republicii Moldova, prin aplicarea principiului „o singură oprire” ce prevede: transmiterea competenţelor în domeniul controalelor de stat la punctele de trecere a frontierei Serviciului Vamal şi Serviciului Grăniceri; armonizarea procedurilor de control şi efectuarea acestora conform principiului „o singură oprire", preponderent la punctele vamale interne; automatizarea procedurii de schimb de informaţii între serviciile de control. 

Pe parcursul anului 2009 au fost efectuate lucrări de conectare a următoarelor instituţii: Serviciul Grăniceri, Agenţia Naţională Transport Auto/ANTA, Agenţia Sanitar-Veterinară şi pentru Siguranţa Produselor de Origine Animală, Inspectoratul General de Supraveghere Fitosanitară şi Control Semincer, Banca de Economii.

Adiţional la modificările operate în cadrul normativ în anul 2008, prin Legea nr. 215-XVI din 23.10.2008 Republica Moldova a aderat la Convenţia internaţională privind armonizarea controlului mărfurilor la frontiere, încheiată la Geneva la 21 octombrie 1982, care a intrat în vigoare la 3 martie 2009.

Începând cu 05.01.2009, la posturile vamale de frontieră a fost implementat noul sistem informaţional SI „FRONTIERA”, menit să asigure schimbul de informaţii în regim on-line între autorităţile ce participă la „ghişeul unic” şi sunt investite cu atribuţii de control a mărfurilor şi mijloacelor de transport la frontieră. Sistemul a fost elaborat şi implementat prin intermediul Î.S. „Vamtehinform” .

La sfârşitul anului 2009 a fost lansată noua versiune a Sistemului Informaţional ASYCUDA World, care asigură procesarea automatizată a tuturor documentelor vamale. Versiunea actualizată a sistemului asigură implementarea noilor proceduri simplificate de vămuire, automatizarea procesului de schimb de informaţii cu serviciile de control, conform principiului „ghişeului unic/single window”, implementarea Tarifului Vamal Integrat al Republicii Moldova (TARIM) şi optimizarea aplicării principiului de selectivitate la efectuarea controlului vamal. 
A fost introdus codul Birourilor Vamale de deservire a agentului economic în modulul „Căutare agenţi economici”, care va duce la micşorarea timpului de perfectare a actelor şi confirmă posesia permisiunii de vămuire la un alt birou vamal din afara razei de activitate a agentului economic.

La posturile vamale-pilot (Leuşeni – Albiţa şi Sculeni – Sculeni) a fost testat sistemul de monitorizare în timp real a evenimentelor, autoturismelor şi persoanelor, conform Concepţiei cu privire la acest Sistem. Ca rezultat al testării sistemului de monitorizare în timp real, urmează a fi întreprinse măsuri pentru implementarea acestuia la toate posturile vamale. Efectele se vor concentra în prevenirea traficului ilicit de bunuri, autoturismelor şi pasagerilor, prin monitorizarea în timp real şi înregistrarea imaginilor video pentru analiza ulterioară, identificarea automată a numerelor de înmatriculare ale autovehiculelor şi interconectarea posturilor vamale într-un centru de monitorizare. 

În scopul executării Strategiei Naţionale de edificare a societăţii informaţionale „Moldova Electronică” şi a Planului de acţiuni pentru implementarea guvernării electronice, a fost elaborat Sistemul Informaţional Automatizat „E-declaraţii”, iar în cadrul Inspectoratului Fiscal Principal de Stat a fost creat Centrul Informaţional Unic de asistenţă pentru contribuabili, ceea ce a condiţionat crearea serviciului electronic de interacţiune a Serviciului Fiscal de Stat cu mediul de afaceri şi cetăţenii. 
Serviciul electronic prestat în cadrul SIA „E-declaraţii” este destinat prezentării dărilor de seamă fiscale prin Internet în adresa Serviciului Fiscal de Stat, precum şi prezentării informaţiilor în adresa contribuabililor privind starea dărilor de seamă fiscale depuse. La data de 01 ianuarie 2010 au fost înregistraţi ca utilizatori ai serviciului „Declaraţie electronică” 65 de contribuabili, din care 56 persoane juridice şi 9 persoane fizice (cetăţeni). Pe parcursul anului 2009 de către contribuabilii înregistraţi au fost prezentate 1063 de dări de seamă fiscale, dintre care 7 declaraţii au fost prezentate de către persoanele fizice (cetăţeni).

 Ca alternativă a serviciului „Declaraţie electronică” a fost lansat şi serviciul „Declaraţie rapidă” (SIA Bar-code) prin intermediul căruia contribuabilul perfectează rapoartele fiscale fără erori aritmetice, care este destinat suportului relaţiilor informaţionale dintre contribuabili şi Serviciul Fiscal de Stat. Obiectul principal al automatizării îl constituie documentele fiscale – declaraţiile, rapoartele, dările de seamă şi informaţiile fiscale. Partea ce se referă la contribuabil va avea destinaţia de a prezenta un instrument de creare, verificare şi tiparul dărilor de seamă, care să corespundă întocmai formelor aprobate de Serviciul Fiscal de Stat, având ca supliment bar-codul. Partea ce se referă la Serviciul Fiscal de Stat va avea destinaţia de a citi informaţia declaraţiilor fiscale cu ajutorul scanerelor specializate de citire a bar-codurilor bi-dimensionale şi exportării în Sistemul Informaţional al Serviciului Fiscal de Stat. 
Întru realizarea acţiunii date au fost efectuate: coordonarea procesului de elaborare a sistemului; promovarea serviciului „Declaraţie rapidă” prin organizarea seminarelor cu contribuabilii (circa 50 seminare), amplasarea materialelor publicitare pe panourile de informare din cadrul inspectoratelor fiscale de stat teritoriale; instruirea inspectorilor fiscali; modificarea reglementărilor interne privind modul de recepţionare şi prelucrare a rapoartelor fiscale; etc.
Pe parcursul perioadei octombrie-decembrie 2009, de către contribuabili au fost prezentate circa 2000 de rapoarte fiscale perfectate cu utilizarea serviciului „Declaraţie rapidă”. În scopul ridicării nivelului de interacţiune între contribuabili şi Serviciul Fiscal de Stat al Republicii Moldova, bazată pe utilizarea tehnologiilor informaţionale de ultima oră, la data de 23 iulie 2009, în reţeaua globală Internet a fost lansat „ghişeul electronic” www.servicii.fisc.md, prin intermediul căruia se prestează serviciile electronice fiscale, inclusiv serviciile de raportare fiscală „Declaraţie rapidă” şi „Declaraţie electronică”.

A început crearea oficiilor „Ghişeului unic” în cadrul primăriilor şi consiliilor raionale. Spre exemplu, oficiul „Ghişeului unic” creat în mun. Bălţi, în anul 2009, a înregistrat 8866 adresări. Acest fapt a contribuit la favorizarea activităţii privind examinarea calitativă şi la timp a cererilor, petiţiilor cetăţenilor, reducerea termenilor de eliberare persoanelor fizice şi juridice a documentelor necesare şi autorizaţiei pentru începutul activităţii de antreprenoriat.
Pe lângă primăria or. Străşeni, cu suportul financiar al PNUD Moldova, a fost înfiinţat „ghişeul unic” pentru eliberarea Autorizaţiilor de Construcţie, Certificatelor de Urbanism şi avizelor aferente, cu costul total al proiectului de 375,0 mii lei, contribuţia locală fiind de 75,0 mii lei. „Ghişeul unic” a fost implementat prin Programul de Dezvoltare Locală Integrată (PDLI), în scopul evitării evidenţei duble a documentaţiei şi birocraţiei implicate, stabilind o procedură de recepţionare a cererilor şi de eliberare a autorizaţiilor în construcţii şi renovări. 

În vederea realizării Programului, Casa Naţională de Asigurări Sociale pe parcursul anului 2009, de asemenea a întreprins unele măsuri pentru perfecţionarea sistemului de raportare, după cum urmează:

- a fost simplificat formularul REV 5 „Declaraţia persoanei asigurate” şi formatul electronic al acestuia, prezentat anual de către plătitorii de contribuţii de asigurări sociale de stat obligatorii la structurile teritoriale ale CNAS;

- a fost simplificat forma F4-BASS raportul trimestrial „Declaraţia privind calcularea şi utilizarea contribuţiilor de asigurări sociale de stat obligatorii”. Plătitorii de contribuţii de asigurări sociale de stat obligatorii completează la moment 3 tabele, iar datele pentru celelalte tabele sunt generate de sistemul informaţional; 

- a fost elaborat un program informaţional pentru acumularea formularul REV 5 „Declaraţia persoanei asigurate” în mod electronic şi distribuit gratis agenţilor economici prin intermediul structurilor teritoriale ale CNAS;

A fost efectuat un studiu complex de monitorizare şi estimare a nivelului de e-Dezvoltare a Republicii Moldova în anul 2009, prin intermediul căruia a fost cercetat şi nivelul de dezvoltare a tehnologiilor informaţionale în mediul de afaceri, şi care a atestat o stabilizare a gradului de utilizare şi incorporare a TIC în mediul de afaceri autohton. Companiile deschid noi activităţi bazate pe noile tehnologii, cum ar fi centrele de apeluri, servicii de teleconferinţe, lucrul la distanţă pentru companii străine (outsourcing). Facilităţile fiscale oferite de stat pentru companiile, care au activităţi ce ţin de domeniul tehnologiilor informaţionale (IT), au impulsionat într-o anumită măsură dezvoltarea acestor servicii. Au apărut companii care facilitează plăţile on-line, oferă servicii de plată de tip web-money, iar băncile oferă o gamă de servicii cu conturile clienţilor prin Internet.

Rata de utilizare a calculatoarelor în activitatea de afaceri a crescut de la 65% în 2005 până la 68% în 2009, iar ponderea companiilor care utilizează Internet-ul a crescut de la 49% în 2005 până la 55% în 2009.

Sectorul financiar-bancar prezintă cele mai avansate caracteristici din punctul de vedere al implementării TIC în mediul de afaceri.
Î.S. „Poşta Moldovei” este desemnată prin Legea Poştei nr. 463-XIII din 18.05.1995 ca operator naţional poştal pentru prestarea serviciilor poştale de bază, inclusiv şi prestarea serviciului „mandate poştale”. 

Întru realizarea acestei sarcini, Î.S. „Poşta Moldovei” efectuează schimbul de mandate poştale cu 21 de ţări şi anume: cu toate ţările CSI, ţările Baltice, România, Turcia, Franţa, Slovacia, Grecia, Polonia, Bulgaria, inclusiv schimbul de mandate electronice cu Ucraina, Rusia, Belorusi, Kazahstan, Azerbaidjan, Armenia. 

Totodată, prestarea acestui serviciu nu corespunde întocmai necesităţilor clientelei, deoarece, conform legislaţiei în vigoare a Republicii Moldova, recepţionarea şi achitarea mandatelor băneşti prin intermediul oficiilor poştale se efectuează numai în valuta naţională.

În scopul asigurării schimbului de mandate băneşti în valută străină, Î. S. "Poşta Moldovei" a participat la elaborarea proiectului de Lege a Poştei, în care sunt incluse prevederi privind recepţionarea şi achitarea mandatelor băneşti (distribuirea remitenţelor) în valută străină. 
De asemenea, conform informaţiei Biroului Naţional de Statistică, a fost elaborată sarcina tehnică pentru crearea complexului IT (E-reporting), care va permite prezentarea electronică a chestionarelor statistice de către agenţii economici. La prima etapă, pentru anul 2010, este planificat de a implementa colectarea on-line a 2 chestionare statistice, care au cea mai mare acoperire cu respondenţi statistici.

În cadrul cercetării anchetei structurale anuale, în anul 2009, a fost introdus un modul suplimentar „Condiţiile de dezvoltare a întreprinderii”. Principalii indicatori obţinuţi în baza acestui modul au fost reflectaţi în publicaţia statistică „Analiza condiţiilor de creare şi dezvoltare a întreprinderilor: aspectul de gen”, care conţine informaţie în total pe economie, inclusiv sectorul întreprinderilor mici şi mijlocii. 
2. Ameliorarea mediului financiar pentru întreprinderile mici şi mijlocii.
În anul 2009, pentru programele de susţinere a întreprinderilor mici şi mijlocii, din bugetul de stat au fost alocate mijloace financiare în sumă de 1,5 mil. lei. Pentru anul 2010, conform Legii bugetului de stat, pentru susţinerea de către stat a întreprinderilor mici şi mijlocii au fost prevăzute mijloace bugetare în cuantum de 2,5 mil. lei.

 Întru îmbunătăţirea condiţiilor de creditare a IMM-urilor, activează Fondul de stat de garantare al creditelor (în continuare FGC) administrat de Organizaţia pentru Dezvoltarea Sectorului Întreprinderilor Mici şi Mijlocii pe lângă Ministerul Economiei (ODIMM), succesorul de drept al Fondului pentru Dezvoltarea Antreprenoriatului şi Dezvoltarea Micului Business. Sarcina principală a FGC reprezintă acordarea garanţiilor la creditele alocate agenţilor economici de către instituţiile financiare din republică, fapt care contribuie direct la îmbunătăţirea accesului la finanţare a IMM-urilor.

Din momentul constituirii, FGC a fost finanţat din mijloacele bugetului de stat, şi activitatea  lui s-a dovedit a fi una performantă, însă fără un impact considerabil asupra sectorului, date fiind sumele mici disponibile pentru garantare în raport cu necesităţile în creştere ale IMM-urilor, satisfăcând doar cererile unor întreprinderi foarte mici. 

La moment, în portofoliul de garantare al ODIMM sunt 26 garanţii active în sumă de  4,1 mil. lei, suma creditelor eliberate constituind 13,3 mil. lei.  Cota medie de asigurare a  creditelor reprezintă circa 30,5 %. 
Având în vedere că obiectivul de bază al FGC reprezintă facilitarea accesului la finanţare, schema de garantare a fost îmbunătăţită cu 2 produse noi:

1. Pentru întreprinderile active: garanţia – până la 50% din mărimea creditului, dar nu mai mult de 300 mii lei, perioada maximă de garantare fiind de 5 ani;

2. Pentru start-up-uri: garanţia – până la 70% din mărimea creditului, dar nu mai mult de 100 mii lei, perioada maximă de garantare fiind de 3 ani.

Prin urmare, capitalizarea FGC prin creşterea până la 100 mil. lei a alocaţiilor în fond şi eliminarea impedimentelor administrative în oferirea garanţiilor, în paralel cu majorarea pragului garanţiilor pentru întreprinderile active de la 300 mii lei până la 700 mii lei şi pentru start-up-uri de la 100 mii lei până la 300 mii lei, la moment este prioritatea imediată a Guvernului, prevăzută în toate documentele de politici.
Pentru stimularea investiţiilor în producerea de legume pe teren protejat şi procurarea de echipament şi utilaj pentru întreprinderile mici şi mijlocii de procesare, uscare şi congelare a fructelor şi legumelor, amplasate în localităţi rurale şi pentru casele de ambalare şi frigidere, conform prevederilor Hotărârii Parlamentului pentru subvenţionarea producătorilor agricoli, în anul 2009 au fost alocate mijloace financiare în volum de 15 mil. lei. Ca rezultat, au fost create şi asamblate cu utilaj modern 27 frigidere, 3 uscătorii şi o întreprindere de procesare a fructelor şi legumelor.

Întru susţinerea sectorului zootehnic, din fondul de subvenţionare, au fost alocate 5,0 mil. lei pentru stimularea procurării animalelor de prăsilă. 

În scopul îmbunătăţirii accesului întreprinderilor la sursele de finanţare a fost elaborată şi aprobată Legea privind birourile istoriilor de credit, în baza căreia a fost creat primul Birou al Istoriilor de Credit care are drept scop sistematizarea pieţei de credite şi a informaţiei despre clienţi, micşorarea ratei creditelor nerestituite, şi în rezultat sporirea gradului de protecţie al creditorilor şi împrumutătorilor din contul diminuării riscurilor de credit. În martie 2010 Biroul a fost licenţiat.

Amplificarea resurselor financiare destinate IMM-urilor, prin intermediul facilitării accesului întreprinderilor micro, mici şi mijlocii la credite, este susţinută de Guvern prin atragerea liniilor de credit internaţionale şi încurajarea acumulării resurselor creditare pe termen mediu şi lung, cu convingerea că acestea creează cel mai mare număr de locuri de muncă şi contribuie substanţial la dezvoltarea economiei naţionale.

Ministerul Finanţelor al Republicii Moldova şi Banca Mondiala (Asociaţia Internaţională pentru Dezvoltare) au semnat Acordul de grant pentru implementarea Proiectului „Abilitarea socio-economică a tineretului” (PASET), care a avut drept scop promovarea şi susţinerea participării celor mai vulnerabili tineri (14-30 ani), la viata comunităţii şi implicarea lor în activităţi ce contribuie la abilitarea socio-economica a lor. Pe parcursul proiectului, de la lansarea acestuia în anul 2004, până la finalizarea lui în luna septembrie a anului 2008 au fost creditate 143 afaceri, iar din luna septembrie 2008 până în prezent au fost creditate 94 afaceri. 

Este activ Programul Naţional de Abilitare Economică a Tinerilor, lansat de Guvernul Republicii Moldova, care are drept scop promovarea şi facilitarea implicării tinerilor din Republica Moldova în activitatea antreprenorială. Programul este destinat persoanelor tinere cu vârsta cuprinsă între 18-30 de ani, care doresc să-şi dezvolte abilităţile antreprenoriale, să lanseze o afacere proprie în zonele rurale sau să dezvolte afacerea proprie existentă în zonele rurale, cu condiţia creării noilor locuri de muncă. Valoarea maximă a împrumuturilor acordate constituie 300 mii lei, maturitatea fiind de până la 5 ani. 
În cadrul Programului au fost acordate 333 credite în sumă de 94,24 mil.lei, care include şi porţiunea de grant de 40 la sută în volum de 37,69 mil. lei.
La momentul actual rata dobânzii împrumuturilor pentru beneficiari este de 8,7% anual. Din cele 333 de credite, 278 au fost acordate întreprinderilor nou create, iar 55 - pentru dezvoltarea afacerilor existente. Datorită surselor financiare ale Programului, a fost posibilă procurarea echipamentelor şi utilajelor pentru producere.

Pentru anul 2010 sunt planificate surse financiare în mărime de 36 mil. lei, fiind posibilă finanţarea a 120 de proiecte. Finanţarea beneficiarilor este continuă, cu perioade de performanţă mai înaltă la data de acumulare a resurselor creditare şi în perioadele de sezon pentru companiile agricole. 

De asemenea, Republica Moldova beneficiază de asistenţa financiară a Fondului Internaţional pentru Dezvoltarea Agriculturii (IFAD). 

IFAD II - al doilea Proiect al IFAD „Proiectul de Revitalizare a Agriculturii” în sumă de 15 mil. USD, a demarat în ianuarie 2006 şi se va finaliza în martie 2013. Concomitent, a fost creat un Fond Circulant de Creditare, mijloacele căruia sunt utilizate ulterior întru continuarea procesului de creditare a activităţilor eligibile. 

IFAD III - al treilea Proiect al IFAD „Programului de dezvoltare a afacerilor rurale”, a demarat în luna iulie a anului 2006 şi se va finaliza în septembrie 2011. Pentru implementarea activităţilor planificate din cadrul Proiectului va fi alocată o sumă de cca. 13,5 mil. dolari SUA. În cadrul Programului sunt acordate credite cu condiţii preferenţiale pentru dezvoltarea afacerilor în valoare de 150 mii USD pe un termen de până la 15 ani cu o perioadă de graţie de până la 5 ani. 

Un proiect de importanţă specială este Grantul acordat de Guvernul Japoniei” implementat de Ministerul Economiei cu suportul financiar al Guvernului Japoniei, obiectivul căruia este sporirea competitivităţii întreprinderilor mici şi mijlocii autohtone prin oferirea utilajului în regim de leasing cu o dobândă la cota zero, 40% din costul echipamentului constituind grant. Conform acordului încheiat, proiectul dat s-a desfăşurat în 4 tranşe.

De la lansarea Programului până în prezent, Unitatea de Implementare a Grantului Acordat de Guvernul Japoniei a semnat cu beneficiarii Programului 127 contracte de leasing şi, ca urmare a fost livrat utilaj în valoare de 12,57 mil. USD.

Utilajele sunt destinate activităţii economice din domeniul producerii produselor de panificaţie, prelucrării lemnului, prelucrării cerealelor, păstrării legumelor şi fructelor în stare proaspătă, producerii conservelor, prelucrării lactatelor şi cerealelor, creşterii păsărilor, producerii încălţămintei prelucrării sticlelor utilizate, etc.

Cea de-a III-a tranşă, finanţată din contul mijloacelor Fondului Partener al Grantului Japonez este destinată facilitării procurării de către subiecţii sectorului întreprinderilor mici şi mijlocii a unui vast sortiment de echipament de producere. Ultima tranşă în mărime de 22 mil. lei a fost lansată la 25 ianuarie 2010, selectarea proiectelor finalzându-se până la mijlocul lunii aprilie 2010.

Pe parcursul anului 2009, din partea creditorilor externi au fost contractate 2 linii creditare noi, destinate realizării schemelor de creditare a întreprinderilor mici şi mijlocii: 

1. La data de 11 iunie 2009 a fost semnat Acordul de Finanţare dintre Republica Moldova şi Asociaţia Internaţională pentru Dezvoltare (AID) – Finanţare Suplimentară pentru Proiectul de Investiţii şi Servicii Rurale (RISP II).
Finanţarea adiţională în valoare de 6,8 mil. DST (circa 10 mil. dolari SUA) a fost acordată la condiţiile AID (perioada de rambursare – 40 ani, inclusiv 10 ani – perioada de graţie, dobânda aplicată la rata de 0,75% anual şi comisionul de angajament până la 0,5% anual).

La finanţarea activităţilor în cadrul suplimentului acordat va contribui şi Guvernul Republicii Moldova cu circa 0,78 mil. dolari SUA. La fel, Guvernul Suediei prin Agenţia Suedeză pentru Dezvoltarea Internaţională va acorda un grant în valoare de circa 1,5 mil. dolari SUA. Componentele de bază ale proiectului sunt: servicii de extensiune rurală (1,65 mil. dolari SUA); dezvoltarea afacerilor în spaţiul rural (0,25 mil. dolari SUA); finanţare rurală (8 mil. dolari SUA); managementul proiectului (0,1 mil. dolari SUA).

În rezultatul implementării Proiectului se preconizează consolidarea reţelei naţionale private şi decentralizarea de prestatori de servicii de extensiune rurală (PS) stabilită în cadrul RISP I; întărirea capacităţilor Ministerului Agriculturii şi Industriei Alimentare pentru preluarea gestionării reţelei de extensiune rurale după finisarea proiectului RISP II; crearea şi înregistrarea afacerilor viabile private în sectorul rural; acces la credite pentru capital investiţional şi circulant, în cadrul componentei de finanţare rurală a proiectului RISP II; oferirea creditelor pentru investiţii la condiţii comerciale antreprenorilor privaţi rurali prin intermediul IFP eligibile; fortificarea reţelei de extensiune rurală, care prestează anual servicii de consultanţă pentru circa 350 000 fermieri; crearea a circa 300 de afaceri noi şi deschiderea a peste 1000 locuri noi de muncă în zonele rurale ale republicii; oferirea a circa 200 credite investiţionale pe termen lung întreprinderilor mici şi mijlocii din spaţiul rural.

2. La data de 17 noiembrie 2009 a fost semnat Acordul de Finanţare dintre Republica Moldova şi Asociaţia Internaţională pentru Dezvoltare – Finanţare Suplimentară pentru Proiectul de Ameliorare a Competitivităţii, în sumă de 15,4 mil. DST (circa 24 mil. dolari SUA), inclusiv 22,5 mil. dolari SUA pentru linia de credit, care va oferi surse de finanţare băncilor în scopul creditării, atât a întreprinderilor exportatoare, cît şi dezvoltării întreprinderilor mici şi mijlocii.

Finanţarea adiţională în valoare de 15,4 mil. DST (circa 24 mil. dolari SUA) a fost acordată în condiţiile AID (perioada de rambursare – 20 ani, inclusiv 10 ani – perioada de graţie, dobânda aplicată la rata de 0,75 % anual şi comisionul de angajament până la 0,5 % anual).

Componentele de bază ale proiectului sunt următoarele:

1. Noua linie de creditare, care va fi direcţionată prin băncile comerciale calificate pentru finanţarea investiţiilor capitale şi necesităţilor în mijloace circulante întreprinderilor orientate la export; 

2. Facilitarea granturilor de co-finanţare, care presupune extinderea schemei de granturi de co-finanţare în scopul ridicării nivelului profesional al angajaţilor, implementarea metodelor moderne de gestionare a afacerii şi introducerea produselor noi. 

În urma implementării Proiectului se preconizează sporirea competitivităţii întreprinderilor mici şi mijlocii în perioada de criză financiară, îmbunătăţirea accesului întreprinderilor private la investiţii pe termen lung şi la finanţarea fondurilor de rulment (în majoritatea sa IMM-uri), îmbunătăţirea capacităţii băncilor comerciale de a credita sectorul real al economiei, consolidarea capacităţii relevante la implementarea şi administrarea sistemului de garantare a creditelor în Moldova, precum şi studierea experienţei internaţionale în domeniu.

În conformitate cu prevederile Legii privind ocuparea forţei de muncă şi protecţia socială a persoanelor aflate în căutarea unui loc de muncă se prevede acordarea de credite în condiţii avantajoase pentru crearea de noi locuri de muncă şi pentru organizarea activităţii de întreprinzător. Creditele se acordă pentru o perioadă de până la 3 ani cu o dobândă de 50 la sută din rata de bază a Băncii Naţionale, cu o perioadă de graţie de cel mult un an pentru proiectele privind producerea şi construcţia şi, de cel mult 6 luni, pentru proiectele de prestări servicii. Pentru anul 2009 valoarea creditului pentru crearea unui loc de muncă constituie 20 (douăzeci) mii lei. 

Sectorul de microfinanţare, reprezentat de asociaţiile de economii şi împrumut (AEÎ) şi organizaţiile de microfinanţare, constituie un instrument indispensabil pentru asigurarea unei dezvoltări durabile a economiei ţării, fiind caracterizat prin oferirea unor împrumuturi mici, uşor accesibile, în mare parte neasigurate cu gaj (în special în cazul asociaţiilor de economii şi împrumut), întreprinderilor mici şi mijlocii, populaţiei din mediul rural şi păturilor social vulnerabile, unde prezenţa băncilor comerciale este limitată.

Consolidarea capacităţilor sectorului AEÎ în scopul extinderii serviciilor financiare din domeniul rural a fost caracterizată prin aplicarea noului cadru regulatoriu aferent prevederilor Legii asociaţiilor de economii şi împrumut. 

În acest context, pe parcursul anului 2009 AEÎ au fost clasificate pe categorii de licenţă în dependenţă de indicatorii financiari înregistraţi, serviciile oferite şi riscurile aferente acestora. Astfel, asociaţiile care au obţinut licenţa de categoria B (68 entităţi) şi-au extins serviciile oferite în limita unităţii administrativ - teritoriale de nivelul al doilea (raion) în care a fost înregistrată asociaţia (faţă de limita unităţii administrativ - teritoriale de nivelul întâi (sat, comună) permisă conform legislaţiei anterioare), iar asociaţiile care au obţinut licenţa de categoria A (303 entităţi) pot solicita extinderea activităţii asupra unităţii administrativ-teritoriale din imediata vecinătate de acelaşi nivel în care este valabilă licenţa acordată (în limita satului, comunei). Drept rezultat, situaţie la 30.09.2009 numărul membrilor asociaţiilor a crescut cu 6 % faţă de perioada similară a anului precedent, înregistrând circa 127 mii persoane.

Totodată, reţeaua AEÎ este caracterizată de o dependenţă financiară sporită faţă de sursele externe atrase. Astfel, 70% din împrumuturile acordate membrilor sînt oferite din contul creditelor bancare şi împrumuturilor externe atrase, care conform situaţiei la finele trimestrului III al anului 2009 au înregistrat o descreştere cu 35 % faţă de perioada similară a anului precedent, condiţionată de efectele economice ale crizei mondiale. Acest fapt a cauzat micşorarea cu 30 % a portofoliului de împrumuturi oferit membrilor şi determină în mare măsură dobânda relativ înaltă aplicată la acordarea împrumuturilor respective. În aceste condiţii, obiectivul prioritar, trasat în scopul consolidării şi dezvoltării sectorului asociaţiilor de economii şi împrumut, se axează pe creşterea independenţei financiare a asociaţiilor faţă de creditele externe atrase prin stimularea încrederii populaţiei în serviciile acordate de aceste instituţii, inclusiv sporirea valorii depunerilor de economii investite de membri în asociaţii.

În vederea executării punctului 2.9.1 din Planul de acţiuni „Extinderea gamei serviciilor financiare, sporirea competitivităţii şi reducerea costurilor acestor servicii (sistemul “cont pe cont”, pc-banking, internet-banking, mobile-banking, phone-banking, ATM (bancomat)-banking)”, rolul Băncii Naţionale a Moldovei a constat în elaborarea şi aprobarea cadrului de reglementare care să asigure funcţionarea corectă şi securizată a serviciilor financiare vizate, protecţia clienţilor şi, respectiv, creşterea nivelului de încredere al populaţiei faţă de aceste servicii. În acest context, Banca Naţională a Moldovei a aprobat Regulamentul privind utilizarea sistemelor de deservire bancară la distanţă, care reglementează utilizarea sistemelor respective şi raportarea de către băncile comerciale a datelor privind funcţionarea acestora. 
Conform datelor raportate de către băncile comerciale cu privire la utilizarea sistemelor de deservire bancară la distanţă, în perioada 2007 – 2009 numărul acestora a crescut de la 14 la 20, de asemenea înregistrându-se o tendinţă clară de creştere atât cantitativă (nr. utilizatorilor de la 5000 la 14364, nr. tranzacţiilor de la 65894 la 198677 pe lună), cât şi o creştere calitativă (valoarea tranzacţiilor de la 1628 mil. lei la 5490 mil. lei pe lună) în utilizarea acestor servicii. 
În scopul asigurării unui caracter integru al activităţii de supraveghere, în aria de referinţă a politicii de supraveghere a sistemului de plăţi în Republica Moldova, au fost incluse sistemele de transferuri internaţionale. A fost evaluată piaţa serviciilor de remitenţe prin prisma principiilor elaborate de Banca Naţională a Moldovei pentru Decontările Internaţionale şi Banca Mondială, în urma căreia s-a constatat necesitatea elaborării unui cadru de reglementare complex, care să includă prevederi referitoare la gestiunea riscurilor, transparenţa informaţiilor şi protecţia consumatorului, aferente operaţiunilor efectuate în cadrul sistemelor de transferuri internaţionale.

Începând cu data de 18.01.2009 a intrat în vigoare Legea Nr.62-XVI din 21.03.2008 privind reglementarea valutară, conform căreia în operaţiunile aferente investiţiilor directe, inter alia, se includ şi împrumuturile/creditele pe termen lung (pentru o perioadă mai mare de 5 ani), în scopul stabilirii sau menţinerii legăturilor economice durabile. 
Criza financiară a adus schimbări importante în ofertele de creditare ale băncilor din Moldova. Piaţa produselor şi serviciilor financiar – bancare destinate IMM-urilor pe parcursul anului 2009 a fost afectată de impactul evenimentelor mondiale din sfera financiară. Pentru sectorul bancar aceasta a însemnat un efort şi o oportunitate în valorificarea noilor dimensiuni oferite de către piaţă, printr-o creştere constantă şi profitabilă în acelaşi timp. 
B.C.„Moldova Agroindbank”, în anul de gestiune, a avut ca obiectiv major furnizarea serviciilor calitative întreprinderilor mici şi mijlocii, precum şi accesul la produse şi servicii bancare din perspectiva unui parteneriat de lungă durată. Pentru a susţine IMM-urile cliente să treacă mai uşor peste consecinţele crizei economice B.C.„Moldova Agroindbank” a întreprins măsuri, utilizând instrumente, care au variat – de la măsuri de stimulare până la măsuri de facilitare a accesului antreprenorilor la mijloace financiare. 
Astfel, BC „Moldova Agroindbank” a atras resurse financiare ieftine de la organizaţii financiare internaţionale, precum şi o linie de creditare de la BNM, a încheiat un contract de împrumut cu Banca Europeană de Reconstrucţie şi Dezvoltare, care a permis băncii să satisfacă cererea în creştere pentru creditele cu termen scurt şi mediu din partea antreprenorilor locali. IMM-urile au beneficiat de cedite pentru finanţarea capitalului circulant, cât şi pentru scopuri investiţionale din linia de credit respectivă. Au fost atrase resurse ieftine în cadrul proiectelor RISP şi FIDA, datorită cărui fapt IMM-urile au beneficiat de credite investiţionale avantajoase, la o rată a dobânzii de la 9,6% - 12,04%. Durata creditului este de până la 84 de luni, vacanţă la credit - de până la 24 de luni, iar la dobândă până la 12 luni. La fel, în cadrul acestor proiecte producătorii agricoli au beneficiat de credite cu Granturi, cuprinse între 20%-30% din suma creditului acordat. 

Cu susţinerea Fondului European pentru Europa de Sud-Est şi asistenţa consultanţilor Financial Systems GmbH (LFS) a fost continuată dezvoltarea Proiectului de microcreditare, unde este aplicată tehnologia de creditare specială, la baza căreia stă practica internaţională de oferire a serviciilor financiare în domeniul afacerilor micro şi mici. Proiectul este preconizat pentru a fi implementat în toate filiale băncii în scopul extinderii tehnologiei menţionate pe întreg teritoriul ţării.

În anul 2009, B.C.„Energbank” a realizat o activitate intensivă, acordând resurse creditare pentru 99 de IMM-uri în sumă de 115 603,0 mii lei. Creditele au fost acordate din resursele proprii ale băncii pe un termen de până la 5 ani şi din resursele organizaţiilor internaţionale pe un termen de până la 8 ani cu rata dobânzii la creditele acordate de la 8% până la 25% anual în lei moldoveneşti, şi de la 4,97% până la 6% anual în valută străină.
De asemenea, B.C. „Energbank” pe parcursul perioadei a participat la distribuirea mijloacelor financiare pentru proiectele RISP, FIDA I, FIDA II, FIDA III, FIDA IV, precum şi a Programului Naţional de abilitare economică a tinerilor.

În anul 2009, creditele eliberate IMM-urilor de către Banca Comercială FinComBank S.A. au constituit aproximativ 60% din portofoliul băncii. În acelaşi timp, volumul creditelor eliberate microîntreprinderilor s-a majorat cu 8%. Din punct de vedere al repartizării ramurale a creditelor, acestea au fost eliberate în principal IMM-urilor din cadrul industriei/comerţului - 52%, agriculturii – 32% şi construcţiilor -10%. 
Deoarece FinComBank S.A. activează demult în sfera creditării IMM-urilor, pe parcursul anului 2009, pe lângă produsele de credit tradiţionale, aceasta a implementat şi Programul de microcreditare, care prevede eliberarea creditelor pentru formarea capitalului circulant, reutilare, modernizare a producţiei, conform unor proceduri simplificate, ţinându-se cont de specificul formei organizatorico-administrative a întreprinderilor din punct de vedere a prevederilor Legii contabilităţii.

B.C „Moldincombank” S.A. contribuie continuu la dezvoltarea IMM-urilor, iar în anul 2009 a oferit credite în sumă de peste 630 mil.lei. Ratele dobânzii la credite au fost micşorate cu circa 4-5%.
 La 17.11.2009, B.C„Moldincombank” S.A. a semnat un acord de finanţare cu Banca Europeană pentru Reconstrucţie şi Dezvoltare (BERD) în valoare de 15 milioane EURO pentru a intensifica sprijinul acordat sectorului privat din Republica Moldova, din care au fost disbursate deja circa 3,8 mil. EURO. Resursele liniei de credit sunt utilizate pentru finanţarea investiţiilor şi capitalului de lucru al IMM-urilor din Republica Moldova, prin acordarea de împrumuturi pe termen mediu şi lung în valoare de până la 1 mil. EURO.
Banca Comercială „Eurocredit-Bank”, fiind o bancă orientată în primul rând spre deservirea businessului mic şi mijlociu, şi, deoarece nu face parte din grupul băncilor comerciale „mari”, care dispun de surse de finanţare special acordate de organismele internaţionale în scopul creditării IMM-urilor, pe parcursul anului 2009, a acordat 18 credite la o rată a dobânzii de 15-30% anual, pe un termen de 12-60 luni.

 În scopul satisfacerii necesităţilor IMM-urilor, banca se axează pe următoarele tipuri de credite: creditul investiţional până la 5 ani cu gaj şi creditul Comercial Rapid în mărime de 75 000 mii lei, pe un termen de până la 24 luni fără gaj. Pentru IMM-uri, banca de asemenea propune unele tarife gratis, ca deschiderea contului şi deservirea acestuia, tarife la nivel mediu şi sub nivelul mediu, comparativ cu cele propuse pe piaţa bancară.

Banca Comercială „Universalbank”, pe parcursul anului 2009, a acordat credite întrepriderilor mici şi mijlocii în mărime de 66,7 mil. lei. IMM-urile, care au fost creditate, desfăşoară o activitate ce nu implică investiţii şi fonduri substanţiale, altele sânt companii cu tehnologii avansate, care se dezvoltă foarte rapid şi necesită utilizarea unor mijloace împrumutate semnificative.
Deoarece pe parcursul anului 2009 banca nu a beneficiat de mijloace băneşti pentru creditarea sectorului real al economiei naţionale cu dobândă mică din partea BNM, precum şi de cele oferite de organismele financiare internaţionale şi alţi donatori, nu au fost acordate credite pe termen lung cu rate ale dobânzii preferenţiale, acestea fiind stabilite în dependenţă de termenul şi rata dobânzilor la resursele atrase. 

În anul 2009, BC „UNIBANK”, care este orientată spre creditarea IMM-urilor, a acordat o atenţie deosebită prestării serviciilor bancare pentru această categorie de întreprinderi. Pe parcursul acestei perioade, au fost acordate 121 de credite IMM - urilor în sumă de 112,1 mil. lei, sau 80,7 % din numărul total şi 74,6% din volumul total a creditelor acordate de către bancă în anul 2009.

Din volumul total al creditelor acordate IMM-urilor 41 % au fost acordate întreprinderilor, a căror activitate se desfăşoară în localităţile rurale. Toate creditele au fost acordate din resursele proprii ale băncii. La sfârşitul anului 2009 întreprinderile mici şi mijlocii au constituit 82,4% din totalul de debitori ai băncii, iar cota parte a datoriilor a constituit 64,8%. 

Pe parcursul anului 2009, Banca Comercială Română, a oferit 35 de credite pentru 27 IMM-uri, dintre care 21 credite în valută naţională, 6 credite în valută străină (euro) şi 8 credite în dolari SUA. Creditele au fost acordate în domeniul transporturilor, construcţiilor, agriculturii.
Activitatea de creditare a ProCreditBank pe parcursul perioadei de criză, a demonstrat o dinamică stabilă, concentrându-se asupra calităţii înalte a serviciilor şi administrarea corectă a riscurilor creditare. Portofoliul de credite brut s-a majorat de trei ori, atingând astfel 395,6 milioane lei la finele lunii decembrie 2009, iar numărul de credite curente a crescut cu 125%. Banca a debursat mai mult de 6 100 de credite.
Creditarea afacerilor foarte mici (împrumuturi sub 10 000 dolari SUA) a înregistrat o rată de 38,6% a portofoliului, ceea ce reprezintă o creştere de 129,9% pe parcursul anului. Segmentul afacerilor mici (în limita de la 10 000 până la 100 000 dolari SUA) a crescut cu 194,9%, ceea ce constituie 29,1% din portofoliu. În ceea ce priveşte creditarea afacerilor medii, creşterea acestui segment a înregistrat un ritm energic. Prin atragerea noilor clienţi şi înţelegerea necesităţilor clienţilor existenţi, banca a majorat volumul creditelor în derulare, cu limita mai mare de 100 000 de dolari SUA cu 478,7%, valoarea lor totală atingând suma de 127,9 mil. lei.
Conform opiniei băncilor, IMM-urile în raport cu acestea se confruntă cu următoarele probleme cum ar fi existenţa veniturilor neoficiale, care nu pot fi justificate şi documentate de client, insuficienţa garanţiilor din partea clienţilor pentru asigurarea creditelor, pregătirea inadecvată a documentelor financiare conform Standardelor Naţionale de Contabilitate, ce duce la erori şi necorespunderea datelor din rapoarte financiare, ratele exagerate a dobânzii la credite, controale frecvente la întreprinderi, încălcarea clauzelor privind decontările, capital propriu mic, grad de îndatorare sporit, etc.
Sistemul bancar din Moldova în continuare ca direcţii strategice a politicii bancare pentru anul de activitate 2010 a fiecăreia sunt continuarea sporirii creditării afacerilor mici şi mijlocii.

3. Promovarea culturii antreprenoriale şi a performanţelor manageriale ale întreprinderilor mici şi mijlocii

Factorul cheie, care frânează procesul de creare a noilor întreprinderi şi creează bariere în dezvoltarea celor existente, este nivelul scăzut al culturii antreprenoriale. Capitalul uman, care „de jure” ar trebui să constituie potenţialul de creştere al companiilor este, „de facto”, mult prea slab pregătit, în raport cu acele competenţe strict necesare pentru sporirea competitivităţii întreprinderilor din sectorul IMM-urilor.

Implementarea eficientă a prevederilor Programului de stat de susţinere a dezvoltării întreprinderilor mici şi mijlocii pentru anii 2009-2011, contribuie la îmbunătăţirea nivelului de competitivitate a întreprinderilor prin dezvoltarea sistemului de instruire şi pregătire profesională a generaţiei noi de antreprenori, asiguraţi cu cunoştinţe privind gestionarea afacerii. 
Promovarea şi implementarea sistemului de instruire menţionat se realizează prin intermediul Asociaţiei obşteşti Junior Achievement Moldova (JA Moldova), care asigură suportul didactic integral pentru desfăşurarea programelor în sălile de clasă, precum şi formarea profesorilor în stagii de iniţiere şi reactualizare. Activităţile de predare-învăţare în baza manualelor şi a ghidurilor de studiu sunt amplificate prin intermediul unor laboratoare practice (activităţi cu consultantul de afaceri, simulările economice pe calculator şi compania şcolară, dezbateri, etica în afaceri, etc.).

Educaţia antreprenorială este parte componentă a cursurilor opţionale de profil economic şi se conţine în Curriculum Naţional ca ore opţionale.

În anul de studii 2008-2009, în programele curriculare, au fost incluşi: 5207 elevi din treapta primară, 5331 elevi din treapta gimnazială şi 3862 elevi din treapta liceală, reprezentând 134 instituţii preuniversitare din republică, pentru care au fost formaţi în domeniu 230 de profesori. 
Instituţiile de formare profesională de toate nivelele, în dependenţă de specializare, au inclus cursurile de formare şi dezvoltare a abilităţilor antreprenoriale, inclusiv, în învăţământul secundar profesional, unde sunt rezervate cursului respectiv 70 de ore anuale.

Luând în consideraţie necesităţile eficientizării activităţii antreprenoriale ale sectorului IMM-urilor din Republica Moldova prin promovarea şi consolidarea abilităţilor antreprenoriale, Organizaţia pentru dezvoltarea sectorului IMM-urilor, (ODIMM) cu susţinere financiară de la bugetul de stat, a lansat următoarele Programe: 

1. „Gestionarea eficientă în afaceri”, orientată spre susţinerea antreprenorilor de a-şi spori calificarea în domeniul antreprenorial, pentru a-şi asigura gestionarea eficientă a afacerii. La începutul anului 2009, ODIMM a desfăşurat 37 cursuri de instruire, în cadrul cărora au fost instruiţi 1126 antreprenori. 

2. „Evidenţa contabilă în partida simplă”, direcţionată spre studierea evidenţei contabile de către antreprenorii începători. În cadrul Programului nominalizat au fost organizate 18 seminare de instruire, în cadrul cărora au fost instruiţi 761 antreprenori.

3. „Instruire şi consultanţă antreprenorială” a Componentei I a PNAET, în cadrul căreia, începând cu iulie 2008 şi până în prezent, au fost instruiţi 649 tineri din 13 raioane ale ţării, inclusiv şi din satele municipiului Chişinău.
Totodată, în Republica Moldova activează 175 de prestatori de servicii în afaceri, inclusiv organizaţii guvernamentale, companii private, organizaţii neguvernamentale, proiecte finanţate de partenerii străini, asociaţii de profil, camere de comerţ care, de asemenea, acordă consultanţă antreprenorială, cu sau fără plată. 
O provocare a sectorului IMM-urilor rămâne a fi migrarea populaţiei active în străinătate. Organizaţia Internaţională a Migraţiei şi Organizaţia Internaţională a Muncii, în parteneriat cu Ministerul Economiei, cu suportul Comisiei Europene, a implementat Proiectul „Dincolo de reducerea sărăciei: Elaborarea unui cadru legislativ, regulator şi instituţional pentru orientarea remitenţelor migranţilor spre creşterea activităţii antreprenoriale în Moldova”, care avea drept obiectiv informarea cetăţenilor Republicii Moldova despre oportunităţile economice din ţară, inclusiv perfecţionarea cunoştinţelor şi capacităţilor muncitorilor migranţi şi ale familiilor acestora de a utiliza remitenţele în sectoarele productive ale economiei.

În cadrul proiectului a fost elaborat şi lansat site-ul www.businessportal.md – instrument pentru sectorul IMM-urilor, care facilitează cooperarea sectorului privat cu organizaţiile publice de reglementare, precum şi cu instituţiile care oferă servicii pentru IMM-uri. De asemenea, din sursele financiare ale proiectului a fost posibilă crearea unui sistem uniform pentru comunicarea electronică a ODIMM cu toate direcţiile economice din consiliile raionale. La momentul actual, din cauza finalizării proiectului şi lipsei mijloacelor financiare, direcţiile economice din cadrul consiliilor raionale nu au acces la internet şi, respectiv, la sistemul de comunicare electronică.

În scopul instruirii tinerilor din rândul şomerilor pentru a începe sau a dezvolta o afacere în cadrul Programului Naţional de Abilitare Economică a Tinerilor, prin intermediul Agenţiei Naţionale pentru Ocuparea Forţei de Muncă, au fost recrutaţi beneficiari de instruire şi consultanţă antreprenorială şi organizate cursuri de formare profesională. 

 În anul 2009, agenţiile pentru ocuparea forţei de muncă teritoriale, au organizat instruirea şomerilor pentru studierea bazelor antreprenoriatului în cadrul cursurilor finanţate de către Agenţia Naţională pentru Ocuparea Forţei de Muncă. Pe parcursul anului 2009 au fost instruite peste 2,2 mii de persoane, care au însuşit meserii ce permit activitate individuală: cusător-croitor, frizer, manichiură-pedichiură, cosmetician, tâmplar-dulgher, tencuitor-zugrav, lăcătuş la reparaţia automobilelor, etc., iar 30 de persoane din rândul şomerilor au studiat bazele antreprenoriatului la Colegiul Tehnologic, Chişinău. 

 În parteneriat cu organizaţiile neguvernamentale, Winroc Internaţional, AO Femida, în cadrul proiectului „Activitatea de Instruire şi Dezvoltare a Antreprenoriatului” (MEDA), prin intermediul Agenţiilor pentru Ocuparea Forţei de Muncă a raionului Cahul, municipiile Chişinău şi Bălţi a organizat în luna septembrie un curs de instruire în domeniul antreprenoriatului „Dezvoltarea capacităţilor de lider în activitatea de antreprenoriat”, cu durata de 14 zile, pentru persoanele aflate în căutarea unui loc de muncă. Pe parcursul instruirii, beneficiarii au primit asistenţă la elaborarea planurilor de afaceri şi consultaţii privind modul de prezentare a acestuia Comisiei de Evaluare. Din numărul total al absolvenţilor cursurilor, 35 persoane au elaborat şi înaintat Planuri de afaceri pentru a obţine grant, valoarea maximă a căruia este de 1500$. Beneficiarii de granturi sunt obligaţi să contribuie cu cel puţin 20% din suma grantului în formă de contribuţie proprie (în bunuri sau în bani). Însă, din diverse motive, printre care şi lipsa contribuţiei personale, nu a fost acordat nici un grant pentru crearea locurilor de muncă.

Prin sprijinul financiar, oferit de proiectul USAID/BIZTAR şi de Proiectul moldo-german în domeniul mediului de afaceri, peste 500 de reprezentanţi ai IMM-urilor din teritoriu au fost instruiţi în mai multe domenii, au fost familiarizaţi cu noutăţile tematicilor discutate pe plan teoretic şi practic în cadrul a 23 activităţi (sesiuni de instruire, mese rotunde, focus-grupuri, seminare).
Colaboratorii Camerei de Comerţ şi Industrie a Republicii Moldova au efectuat vizite de studii şi informare în mai multe organizaţii internaţionale din diferite ţări în scopul sporirii calificării proprii în vederea promovării culturii antreprenoriale, precum şi de a identifica noi forme de parteneriat. Drept urmare, a fost elaborat un nou serviciu pentru agenţii economici şi, anume, analiza necesităţii de sporire a calificării angajaţilor din întreprinderile moldoveneşti, care va fi implementat în anul 2010. 

În urma semnării între Ministerul Economiei al Republicii Moldova şi Ministerul Economiei şi Tehnologiilor al Republicii Federative Germania a Memorandumului privind colaborarea în domeniul pregătirii şi perfecţionării managerilor de la întreprinderile din diferite domenii ale economiei naţionale din Republica Moldova, Camerade Comerţ şi Industrie, în calitate de autoritate desemnată să implementeze acest program, a iniţiat formarea grupelor de participanţi la acest proiect. La faza iniţială, managerii au participat la un şir de traininguri de pregătire preventivă, în domeniul comerţului internaţional cu ţările UE, relaţiilor interculturale şi de afaceri Moldova-Germania, prezentării eficiente a companiei, tehnicii de comunicare şi negocieri în afaceri.

În Germania, agenţii economici au participat la 8 traininguri, au vizitat 16 întreprinderi din Hamburg, Berlin şi Leipzig, precum şi au întreprins peste 50 de vizite individuale de afaceri la întreprinderi-potenţiali parteneri din toată Germania. În rezultatul stagiului şi a contactelor stabilite pe durata acestuia au fost semnate circa 20 contracte de colaborare între companiile moldoveneşti şi partenerii acestora din Germania în diverse domenii de activitate.
4. Dezvoltarea competitivităţii şi internaţionalizarea întreprinderilor mici şi mijlocii

Dezvoltarea competitivităţii IMM-urilor este concepută ca efortul acestora de a se implica în procesul de transfer tehnologic şi inovări, de a îmbunătăţi calitatea produselor/serviciilor pe care acestea le realizează pe piaţă în raport cu concurenţii săi şi de a stabili legături de cooperare cu alte întreprinderi.

În sistemul infrastructurii inovaţionale, care este în continuă dezvoltare, au fost fondate 3 parcuri ştiinţifico- tehnologice ( parcul ştiinţifico-tehnologic „Academica” (2007) - 28 de rezidenţi; parcul ştiinţifico-tehnologic „INAGRO” în domeniul ecologiei şi agriculturii intensive (2008) – 9 rezidenţi şi parcul ştiinţifico-tehnologic “Micronanoteh” în domeniul microelectronicii şi nanotehnologiilor (2009) şi un incubator inovaţional „Inovatorul”, obiectivul major al cărora este crearea şi susţinerea întreprinderilor inovaţionale mici şi mijlocii, care la rândul lor realizează proiecte privind conceperea, proiectarea, fabricarea şi promovarea unor tipuri de mărfuri şi servicii noi pentru Republica Moldova, cât şi celor mai avansate tehnologii. 
La moment, incubatorul inovaţional „Inovatorul” acordă asistenţă savanţilor şi inventatorilor în domeniul businessului inovaţional şi a creat 4 întreprinderi inovaţionale mici, iar pe lângă aceste trei parcuri au fost create 34 de IMM-uri. 

Pe parcursul anului 2009, au fost realizate 30 de proiecte de inovare şi transfer tehnologic, care s-au soldat cu implementarea în cadrul întreprinderilor tehnologiilor inteligente pentru măsurarea parametrilor microfirului şi controlul procesului de turnare, utilajul de producere a biocombustibilului pentru motoare cu aprindere prin comprimare, a utilajului tehnologic pentru abatoare cu diferite profiluri şi capacităţi, a tehnologiei de producere a marcoţilor de levănţică - în scopul fondării plantaţiilor industriale, a tehnologiei de prelucrare a cerealelor şi leguminoaselor prin metoda de extruzie termoplastică a tehnologiei de producere a îngrăşămintelor minerale cu adaos de microelemente, etc.

Evaluarea potenţialului inovaţional şi a tuturor indicatorilor, în anul 2009, atestă o influenţă neînsemnată asupra climatului de afaceri. Numărul mic al întreprinderilor mici şi mijlocii inovaţionale demonstrează slaba conectare a sectorului la activităţile instituţiilor ce se ocupă de cercetare-dezvoltare şi inovare, care, în prezent, la nivel naţional, oferă doar cunoştinţe şi mai puţine tehnologii şi produse noi, care pot fi valorificate economic. Prin urmare, cel mai negativ se constată a fi indicatorul lipsei cooperării dintre business şi instituţiile de cercetare şi inovare. Este binevenit ca în viitor legăturile dintre întreprinderile mici şi mijlocii, Academia de Ştiinţe a Moldovei şi universităţile din Moldova să fie fortificate, consolidate şi interconectate, atât la nivel de transfer a noilor tehnologii, cît şi la nivel de coordonare a actelor legislative şi normative, deoarece interacţiunea veritabilă a acestora va contribui la crearea unei economii bazate pe cunoaştere. Este necesară promovarea în comunitatea de afaceri a necesităţii implementării inovaţiilor, care contribuie la menţinerea competitivităţii businessului. În acest sens, statul trebuie să stimuleze elaborarea şi implementarea inovaţiilor în cadrul întreprinderilor din diferite ramuri. 
Antreprenorii din sectorul IMM-urilor nu examinează inovaţiile în calitate de factor cheie al competitivităţii. Nivelul inovaţiilor implementate este foarte scăzut şi deseori se limitează la extinderea sortimentului. Aceasta permite de a atrage sau menţine clienţii pentru o anumită perioadă de timp, însă astfel de inovaţii posedă efecte de scurtă durată şi uşor sunt reproduse de către concurenţi.
Foarte complicată şi costisitoare este procedura de lansare a noului produs pe piaţă (certificarea, efectuarea tuturor cerinţelor şi prevederilor tehnice, etc.), ceea ce nu-i stimulează pe producătorii autohtoni. Susţinerea din partea statului în această problemă poate consta nu atât în reducerea cerinţelor şi a documentelor necesare, cât în asigurarea transparenţei procesului de certificare şi înlăturarea birocratismului.
De asemenea, din lipsa surselor de finanţare sectorul IMM-urilor nu dispune de capacităţi suficiente de a participa la diferite proiecte de cercetare şi inovare, dat fiind faptul că, în cazul participării ele trebuie să-şi asigure o finanţare de 40% din resursele proprii financiare, fapt destul de costisitor pentru activitatea lor. În acest context, sunt necesare noi modalităţi de finanţare a IMM-urilor inovatoare, dat fiind că ele, mai ales pe timp de criză, pot oferi soluţii cu impact economic semnificativ.
Totodată, au fost înregistrate şi îmbunătăţiri în potenţialul inovaţional al întreprinderilor datorită implementării mecanismului de protecţie a proprietăţii intelectuale, dezvoltării infrastructurilor care susţin întreprinderile în elaborarea şi implementarea inovaţiilor, precum şi datorită sporirii interesului întreprinderilor faţă de implementarea inovaţiilor. 
În anul 2009, cu susţinerea Ministerul Agriculturii şi Industriei Alimentare a fost acordată asistenţă consultativă întreprinderilor la implementarea standardelor managementului calităţii ISO 22000 pentru: prelucrarea produselor lactate, prelucrarea produselor vegetale, creşterea porcinelor şi prelucrarea produselor animaliere.
Întru dezvoltarea reţelei de business-incubatoare, cu suportul proiectului “ENTRANSE 2 Your Business – Infrastructura de dezvoltare a antreprenoriatului şi IMM-urilor în Republica Moldova” finanţat de Guvernul Norvegiei şi implementat de către Fundaţia SINTEF Tehnologie şi Ştiinţă a fost creat şi lansat în trimestrul IV al anului 2009business-incubatorul din Soroca, care incubează 17 companii mici, dintre care aproximativ ½ reprezintă startup-uri, în rest sunt companii cu istorie de activitate scurtă, care s-au reprofilat sau şi-au extins aria de activitate, beneficiind de asistenţă tehnică şi financiară la procurarea echipamentului de producere inclusiv granturi rambursabile din partea proiectului menţionat, necesare demarărilor afacerilor proprii. 

Companiile activează în aşa domenii, ca: confecţionarea hainelor, prelucrarea sticlei, producerea mobilei de sticlă, producerea furajului granulat, producerea ferestrelor, prestarea serviciilor juridice, de arhitectură, de contabilitate, organizarea evenimentelor şi festivităţilor, oferirea serviciilor fotografice şi de publicitate, organizarea ceremoniilor, asigurând 70 noi locuri de muncă. 
În scopul optimizării şi eficientizării potenţialului întreprinderilor şi instituţiilor în elaborarea, utilizarea şi gestionarea obiectelor de proprietate intelectuală, Agenţia de Stat pentru Proprietatea Intelectuală (AGEPI) a lansat un nou tip de servicii - Prediagnoza Proprietăţii Intelectuale - concept european în sprijinul întreprinderilor mici şi mijlocii. 
Au fost realizate servicii de prediagnoză la 51 întreprinderi (15 întreprinderi din municipiul Chişinău, 10 întreprinderi din Bălţi, Sîngerei, Edineţ şi 26 întreprinderi - rezidenţi ai parcului ştiinţifico-tehnologic „Academica”). Aceste întreprinderi au beneficiat de consultaţii gratuite ce ţin de domeniul protecţiei proprietăţii intelectuale, precum şi de recomandări utile pentru protecţia şi afirmarea întreprinderii pe piaţă. 
În scopul diseminării informaţiei ce ţine de oportunitatea şi avantajele utilizării obiectelor de proprietate intelectuală, AGEPI, oferă cea mai accesibilă sursă de informare pentru orice persoană interesată prin pagina sa WEB. De asemenea, oferă acces gratuit la toate Bazele de date de Cereri şi Titluri de protecţie, cu referire la Invenţii, Mărci, Desene şi Modele Industriale, Soiuri de Plante, precum şi rezultate ştiinţifice elaborate şi gestionate de AGEPI. Agenţia dispune de programe, materiale didactice şi condiţii tehnice necesare pentru şcolarizarea directorilor şi contabililor IMM-urilor active din republică în domeniul evaluării proprietăţii intelectuale. 
Pe parcursul anului 2009, colaboratorii AGEPI au diseminat informaţii şi au acordat consultaţii gratuite în domeniul PI, în cadrul a 13 expoziţii naţionale şi internaţionale organizate la CIE „Moldexpo” S.A şi 2 expoziţii în teritoriu. 
Totodată, au fost editate 10 titluri editoriale noi din seria „Biblioteca de proprietate intelectuală” cu referire la procedurile de brevetare/înregistare a obicetelor de proprietate intelectuală, (invenţii, mărci, soiuri de plante, desene şi modele industriale, denumiri de origine, indicaţii geografice şi specialităţi tradiţionale garantate). 

De asemenea, AGEPI a pregătit pentru editarea în anul 2010 a Ghidului Organizaţiei Mondiale pentru Proprietatea Intelectuală pentru IMM-urile exportatoare „Secretele proprietăţii industriale”. 
Concomitent, AGEPI a iniţiat elaborarea şi editarea Culegerii de acte normative în domeniul protecţiei proprietăţii intelectuale în 5 volume, care includ actele normativ-legislativ naţionale şi internaţionale (tratate, acorduri şi convenţii la R. Moldova este parte), directivele Uniunii Europene în domeniul protecţiei şi realizării drepturilor de proprietate intelectuală, precum şi extrase din Codul penal, Codul contravenţional, Codul de procedură civilă, Codul de procedură penală, Codul vamal cu referire la protecţia drepturilor de proprietate intelectuală, fiecare volum fiind dedicat unui obiect de Proprietate intelectuală.

Pătrunderea IMM-urilor pe pieţele externe şi consolidarea poziţiilor lor indică nivelul de competitivatate al acestora. În acest scop, Ministerul Economiei prin intermediul Organizaţiei de Promovare a Exporturilor din Moldova (OPEM) stimulează şi susţine pătrunderea IMM-urilor pe pieţele internaţionale şi cu suportul experţilor externi a organizat pentru antreprenorii sectorului întreprinderilor mici şi mijlocii diverse seminare şi mese rotunde. De asemenea, OPEM organizează pentru IMM-uri participarea la diferite expoziţii şi târguri internaţionale, unde acestea pot stabili relaţii şi noi parteneriate de afaceri, acordă asistenţă directă în sporirea exporturilor, prin intermediul identificării şi abordării problemelor ce pot afecta exportatorii şi prestează servicii de consultanţă în domeniul identificării potenţialilor distribuitori şi importatori ai produselor autohtone peste hotare. 

În scopul reducerii numărului de certificate şi acte necesare pentru exportul bunurilor şi mărfurilor din ţară pentru a facilita accesul IMM-urilor pe pieţele externe, a fost elaborat, la iniţiativa Serviciului Vamal, conceptul instituţiei „exportator autorizat” pentru perfectarea facilitară a documentelor de origine, utilizând bunele practici internaţionale în conformitate cu legislaţia europeană. 

 Certificatele de calitate pentru cerealele exportate se eliberează de inspectori la întreprinderile de unde se efectuează încărcarea, iar evaluarea indicilor de calitate se efectuează fără achitarea acestui serviciu de către agenţii economici şi fără solicitarea altor acte de confirmare a încărcăturii. Avizul pentru importul produselor de uz fitosanitar şi fertilizanţi este fără plată, iar serviciile de carantină fitosanitară au fost reduse cu 50 la sută, concomitent cu minimalizarea actelor aferente solicitate. Eliberarea certificatelor de utilizare a pesticidelor, precum şi a buletinului privind lipsa organismelor genetic modificate se eliberează gratis.
Pe parcursul anului 2009, OPEM a organizat şi desfăşurat un şir de mese rotunde cu participarea întreprinderilor de confecţii din Republica Moldova, scopul cărora a fost identificarea posibilităţilor de creare a unei expoziţii permanente a produselor industriei uşoare cu posibilitatea comercializării lor - Casei de Comerţ în Moscova, impactul căreia ar fi majorarea volumului de export în Federaţia Rusă. 

În scopul identificării problemelor cu care se confruntă întreprinderile exportatoare moldoveneşti, în anul 2009, a fost organizată masa rotundă cu genericul „Riscurile şi obstacolele întâlnite în exportul produselor moldoveneşti”. 
Cu suportul experţilor Agenţiei de Stat „Open Trade Gate Sweden”, a organizat seminarul cu genericul „Suedia ca piaţă de export pentru produsele moldoveneşti”, destinat întreprinderilor autohtone orientate la export. Acest eveniment a întrunit circa 30 întreprinderi moldoveneşti din astfel de domenii ca agroalimentar, vinicol, textile, etc.

De asemenea, în colaborare cu specialişti în domeniul cercetării pieţei din Germania, a fost organizat seminarul cu genericul „Exportul fructelor şi legumelor pe piaţa Germaniei (Uniunea Europeană)”, la care au luat parte circa 75 participanţi, reprezentanţi ai companiilor din domeniu, precum şi asociaţiilor de profil.

În colaborare cu Camera de Comerţ Moldo-Italiană, Agenţia de creditare la export SACE şi Ambasada Italiei la Chişinău, s-a organizat seminarul cu genericul „Noua modalitate de creditare la export”, iar cu sprijinul experţilor olandezi, a fost organizată prezentarea „Tendinţelor modei pentru anii 2010-2011”, eveniment destinat întreprinderilor textile moldoveneşti, scopul căruia a fost majorarea capacităţii de export a companiilor din industria textilă a Moldovei.

În cadrul celei de-a XIX-a ediţii a Forului economic de la Crynica-Zdroj, Polonia, au participat circa 15 întreprinderi vinicole moldoveneşti la Festivalul Vinului Moldovenesc. Evenimentul organizat a fost larg mediat de către mass-media poloneză, precum şi de cea moldovenească. 

Pentru a promova produsele şi mărfurile autohtone în exterior, Ministerul Afacerilor Externe şi Integrării Europene prin intermediul ambasadelor Republicii Moldova a diseminat informaţii promoţionale în ţările de reşedinţă, printre care: revistele „Sectorul Agro-industrial al Republicii Moldova”, „Sectorul Industrial al Republicii Moldova”, informaţii cu privire la „Ziua naţională a Vinului 2009”, CD-uri ce conţin informaţii privind mediul de afaceri, materialul „Rutele turistice Vinurile Moldovei” şi Calendarul expoziţiilor planificate pentru desfăşurare în anul 2010, în incinta Centrului Internaţional de Expoziţii „Moldexpo”. 
A fost oferită susţinerea necesară ambasadelor Republicii Moldova în vederea bunei organizări a evenimentelor promoţionale de proporţii, precum: „Moldova - prezintă”, „Expoziţia produselor autohtone” în diferite regiuni ale României şi a misiunilor oamenilor de afaceri în Germania, România, Polonia, Belgia, Olanda şi Luxemburg, Cehia, Italia, Ungaria, Ucraina. Alte evenimente expoziţionale desfăşurate cu suportul MAEIE le-au constituit expoziţiile: „Prodexpo 2009”, expoziţia internaţională turistică „MITF-2009”, iarmarocul intenaţional federal de mărfuri şi utilaj al industriei textile şi uşoare „Textillegprom – 2009 (Rusia), Zilele Vinului moldovenesc (Rusia, Cehia, România), „Grune Woche (Germania), Indagra Food and Drinks 2009 (România)”. 

În vederea stabilirii colaborării comercial-economice cu partenerii străini misiunile diplomatice ale Republicii Moldova au acordat asistenţă la un număr de circa 360 agenţi economici autohtoni. 

5. Intensificarea dialogului dintre Guvern şi sectorul privat

Întru consolidarea parteneriatului public-privat şi a capacităţilor structurilor de reprezentare ale intereselor acestora, în special ale întreprinderilor mici şi mijlocii, la elaborarea şi implementarea actelor legislativ-normative, anual, în incinta Centrului Internaţional de Expoziţii „Moldexpo” S.A., îşi desfăşoară lucrările Forumul Întreprinderilor Mici şi Mijlocii. 
Programul adiţional al forumului, menit să intensifice dialogul dintre Guvern şi sectorul privat, desfăşurat pe parcursul a celor trei zile în cadrul Forumului, în anul 2009, s-a manifestat prin organizarea a 6 mese rotunde, inclusiv: „Responsabilitatea Socială Corporativă şi impactul asupra competitivităţii IMM-urilor”, „Programul Naţional de Abilitare Economică a Tinerilor – Realizări şi Perspective” şi „Instrumentele eficiente de finanţare a IMM-urilor”, tematica cărora au fost formulate la solicitarea agenţilor economici. Specialişti calificaţi şi factori de decizie din cadrul Ministerului Economiei, Ministerului Ecologiei şi Resurselor Naturale, Organizaţiei pentru Dezvoltarea Sectorului Întreprinderilor Mici şi Mijlocii pe lângă Ministerul Economiei, Directoratului Liniei de Credit pe lângă Ministerul Finanţelor, Agenţiei de Stat pentru Proprietate Intelectuală, precum şi a altor instituţii de resort, au acordat consultaţii sectorului privat şi, la solicitare, au oferit agenţilor economici câte un set de materiale informative gratuite.

Conform Calendarului expoziţional, întreprinderile mici şi mijlocii, sunt prezente cu standuri în cadrul tuturor expoziţiilor organizate pe domenii, care-şi desfăşoară lucrările pe parcursul anului: începând cu expoziţia „Fabricat în Moldova” (ianuarie) şi terminând cu „Târgul de Crăciun”(decembrie).

Întru perfecţionarea continuă a dialogului public-privat a fost elaborat un nou concept al Forumului Întreprinderilor Mici şi Mijlocii, care prevede organizarea expoziţiei propriu zise într-un context aparte de Conferinţa IMM-urilor dat fiind că, Conferinţa anuală a Întreprinderilor Mici şi Mijlocii întruneşte nu numai oamenii de afaceri din ţară dar şi experţi străini în diverse domenii. 
Tradiţional, în cadrul expoziţiei din anul 2010, organizatorii forumului vor antrena expozanţii şi oaspeţii expoziţiei într-un vast program de afaceri (seminare, mese rotunde, întruniri, ateliere de lucru, consultaţii, prezentări etc.). 

În scopul stimulării dezvoltării activităţii de antreprenoriat, avansării mărfurilor şi serviciilor întreprinderilor mici şi mijlocii, anual, conform Hotărîrii Guvernului Republicii Moldova nr.250 din 9 martie 2005, în cadrul Forumului se desfăşoară concursul pentru conferirea titlului „Cel mai bun antreprenor din sectorul întreprinderilor mici şi mijlocii”. În aprilie 2009, au fost depuse 1500 cereri de participare la concurs, dintre care au fost selectaţi 100 agenţi economici, iar 17 participanţi au fost selectaţi ca învingători pe cinci nominaţii şi prezentate materialele pentru participarea la concursul republican. 

Ca modalitate de încurajare şi susţinere a formelor de cooperare şi parteneriat între întreprinderile mici şi mijlocii, unităţi de cercetare-dezvoltare şi întreprinderi mari pentru elaborarea şi utilizarea tehnologiilor, produselor şi serviciilor noi, anual, se organizează şi se desfăşoară expoziţii internaţionale specializate „INFOINVENT”, organizate de către Agenţia de Stat pentru Proprietate Intelectuală. Reprezentanţii IMM-urilor beneficiază de scutiri la achitarea taxei pentru arenda spaţiului expoziţional, publicarea informaţiei în Catalogul expoziţiei şi de alte scutiri de cheltuieli asumate de Agenţia de Stat pentru Proprietate Intelectuală, în calitate de organizator al expoziţiei.
De asemenea în scopul consolidarea dialogului între guvern şi sectorul privat, cu suportul Organizaţiei pentru Promovarea Exportului din Moldova s-a desfăşurat seminarul cu genericul „Piaţa fructelor şi legumelor proaspete şi congelate din România”, precum şi următoarele întruniri ale oamenilor de afaceri din Moldova la Forumuri internaţionale „Moldova prezintă” în: România, Bucureşti şi Ploieşti; Germania, Munchen; Belgia, Olanda şi Luxemburg; statele Washington şi New York (SUA); Ungaria; Polonia şi Italia, Festivalul vinului în Cehia, Praga. Acţiuni similare au constituit şi Târgul Investiţional (mun. Vaslui, România, iunie 2009), organizat în cadrul proiectului transfrontalier „Dezvoltarea capacităţilor investiţionale în zona turistică Hînceşti-Leuşeni”, la care numeroşi antreprenori din Hînceşti au avut un bun prilej pentru discutarea oportunităţilor de colaborare, stabilirea de noi contacte cu potenţialii investitori atât din Republica Moldova, cât şi din judeţele de frontieră ale României.

Prin intermediul Asociaţiei Obşteşti „Centrul de Consultanţă în Afaceri” din Străşeni, în cadrul Proiectului „Programul de Promovare a Femeilor în Afaceri”, finanţat de către Fundaţia Olandeză “Stichting Gamma Dienstverlening”, la 29 septembrie 2009 a fost organizat un curs de instruire pentru întreprinderile mici şi mijlocii gestionate de manageri femei sau proprietarii cărora sunt femei, având ca scop creşterea durabilităţii mijloacelor de trai ale femeilor din zona rurală şi îmbunătăţirii şanselor de angajare, abilitării economice a femeilor pentru o viaţă mai bună. 

În cadrul Programului de Vecinătate România – Republica Moldova, Administraţia raionului Cimişlia, având ca scop dezvoltarea infrastructurii de afaceri a raionului si impulsionarea dezvoltarii economice a acestuia, prin crearea unui cadru favorabil valorificării potenţialului IMM-urilor si dezvoltării mediului de afaceri a elaborat proiectul „Incubatorul de afaceri transfrontalier Cimişlia”. Proiectul se află la etapa de implementare.
În municipiul Bălţi, în scopul avansării experienţei înaintate a activităţii întreprinderilor mici şi mijlocii, în anul 2009, a continuat activitatea privind cooptarea întreprinderilor municipiului şi acordarea ajutorului pentru participarea lor la expoziţii comerciale interregionale şi internaţionale. Antreprenorii, prin intermediul presei locale, sunt permanent informaţi despre posibilităţile de participare la diverse expoziţii şi concursuri.

În scopul realizării programului de susţinere şi dezvoltare a întreprinderilor mici şi mijlocii, din mijloacele bugetului local, în anul 2009, au fost alocate 10,0 mii lei, dintre care: 5,0 mii lei pentru participarea întreprinderilor mici şi mijlocii la diverse expoziţii şi 5,0 mii lei pentru editarea catalogului Manager.

De asemenea, au fost organizate 8 expoziţii regionale, din care 2 au fost specializate şi 6 universale, la care au participat aproximativ 400 agenţi economici ai sectorului întreprinderilor mici şi mijlocii din regiunea de Nord a ţării, inclusiv 60 la sută – agenţi economici din municipiul Bălţi. 

Pe parcursul anului 2009, Primăria Bălţi, în comun cu Asociaţia Internaţională a Businessului Mic şi Mijlociu „Small Euro Business” şi Centrul Regional de Instruire „Spectrum”, a elaborat o propunere de proiect transfrontalier pentru participarea în cadrul Programului Operaţional Comun România-Ucraina-Moldova 2007-2013, „Centru-anticriză de resurse şi consulting pentru dezvoltarea antreprenoriatului”. Scopul principal al proiectului consta în susţinerea dezvoltării economiei regionale şi transfrontaliere, prin oferirea serviciilor informative şi de consulting întreprinderilor, inclusiv mici si mijlocii şi constă în conlucrarea partenerilor din trei ţări: mun. Bălţi (Moldova), Suceava (România) şi Cernăuţi (Ucraina).
A devenit tradiţie ca, în conformitate cu Programele şi sau Planurile de măsuri pentru susţinerea dezvoltării sectorului întreprinderilor mici şi mijlocii din teritoriu, să se organizeze expoziţii şi concursuri raionale pentru cel mai bun antreprenor din sector. 
De asemenea, în perioada 16-17 octombrie 2009, la Ungheni s-a desfăşurat Forumul Regional de Investiţii, cu participarea mediului de afaceri din Euroregiunea „Siret-Prut-Nistru” şi Regiunea de Dezvoltare Centru a Republicii Moldova, organizaţiilor naţionale şi internaţionale care susţin mediul de afaceri, ambasadelor, Biroului Regional de Cooperare Transfrontalieră Iaşi, reprezentanţilor mediului de afaceri din România, Polonia, Letonia. Agenda forumului a inclus abordări privind oportunităţile investiţionale, atragerea granturilor, dezvoltarea infrastructurii regionale, exemple de succes în atragerea investiţiilor, organizarea expoziţiei cu participarea producătorilor locali şi externi.

În concluzie putem menţiona, că de rând cu rezultatele obţinute, problemele majore cu care se confruntă în activitatea sa întreprinderile mici şi mijlocii rămân a fi:

- competitivitatea joasă a IMM-urilor din sectorul de producere şi sfera prestări servicii;
- insuficienţa de promovare a instrumentelor financiare, de tipul capitalului de risc şi a fondului de garantare a creditelor adresate IMM-urilor;
- cultura antreprenorială subdezvoltată şi, drept consecinţă un grad insuficient de absorbţie a forţei de muncă specializate/calificate;
- lipsa unor mecanisme şi sisteme de consolidare a capacităţilor tehnologice a IMM-urilor din domeniile prioritare de dezvoltare;
- întârzierea achitării subvenţiilor pentru producătorii agricoli şi restituirea TVA în termenii stabiliţi de legislaţie, etc.
Soluţionarea problemelor enumerate cer implicarea cât mai activă a administraţiei publice centrale şi locale, a instituţiilor financiar-bancare, a proiectelor de asistenţă tehnică, destinate dezvoltării sectorului dat în realizarea Programului de stat de susţinere a dezvoltării întreprinderilor mici şi mijlocii pentru anii 2009-2011. Efortul şi cooperarea tuturor celor implicaţi în procesul de implementare a Programului, va fi urmat de creşterea numărului de întreprinderi mici şi mijlocii, promovarea întreprinderilor mici şi mijlocii din diverse domenii de activitate, îmbunătăţirea nivelului de bunăstare a localităţii, regiunii în care activează. 

Şef Direcţia politici de dezvoltare 

a întreprinderilor mici şi mijlocii 

şi profesii liberale







Valentina VEVERIŢA
tel. 250 646






 mii 


întreprinderi





� EMBED MSGraph.Chart.8 \s ���








PAGE  
19

[image: image2.wmf]36,1

42,1

40,0

35,4

39,1

41,1

34

36

38

40

42

44

2006

2007

2008

Total

IMM

_1306765995

